Gru-botsing eis tweeFoto: Netcare 911 Twee mans is dood nadat twee motors Vrydagoggend reg van voor tussen Vanderbijlpark in Gauteng en Deneysville in die Vrystaat gebots het. Nick Dollman, woordvoerder van Netcare 911, het gesê die botsing het omstreeks 06:40 op die R716 gebeur. “Albei bestuurders het voor paramedici se aankoms op die toneel reeds aan hul veelvuldige beserings beswyk,” het Dollman gesê. Die een man was vermoedelik 60 jaar oud, terwyl die ander een in sy 30’s was. Hulle was die enigste insittendes in die twee voertuie. “Die mans was steeds in die wrakke vasgekeer en brandweerbeamptes moes meganiese toerusting gebruik om hulle uit die voertuie te sny,” het Dollman gesê. Die pad is afgesper terwyl owerhede besig was om die toneel op te ruim. Verkeer is op ŉ alternatiewe roete herlei. Die oorsaak van die ongeluk word ondersoek.